Zagreb, 08. listopada 2021.

* NACRT -

**Z A P I S N I K**

**Inicijalnog sastanka radnih skupina Vijeća Inicijative za Hrvatski oblak za otvorenu znanost (HR-OOZ)**

Datum: petak, 8. listopada 2021. godine

Mjesto: online, Adobe Connect

Vrijeme: 11:00 - 13:00 sati

Prisutni članovi radnih skupina:

* dr. sc. David Matthew Smith, Institut Ruđer Bošković, zamjenik predsjednika Vijeća Inicijative za HR-OOZ
* izv. prof. dr. sc. Sven Maričić, Sveučilište Jurja Dobrile u Puli
* dr. sc. Kristina Romić, Nacionalna i sveučilišna knjižnica u Zagrebu
* izv. prof. dr. sc. Anamarija Musa, Sveučilište u Zagrebu, Pravni fakultet
* dr. sc. Koraljka Kuzman Šlogar, Institut za etnologiju i folkloristiku
* izv. prof. dr. sc. Goran Sedmak, Hrvatski institut za istraživanje mozga
* izv. prof. dr. sc. Jadranka Stojanovski
* prof. dr. sc. Diana Šimić, Sveučilište u Zagrebu, Fakultet organizacije i informatike
* Alen Vodopijevec, Institut Ruđer Bošković
* doc. dr. sc. Kristina Feldvari, Sveučilište Josipa Jurja Strossmayera u Osijeku, Filozofski fakultet
* Karolina Holub, Nacionalna i sveučilišna knjižnica u Zagrebu
* Marijana Glavica, Sveučilište u Zagrebu, Filozofski fakultet
* dr. sc. Ognjen Orel, Sveučilište u Zagrebu Sveučilišni računski centar (Srce)
* dr. sc. Zoran Bekić, Sveučilište u Zagrebu Sveučilišni računski centar (Srce)
* Draženko Celjak, dipl. ing., Sveučilište u Zagrebu Sveučilišni računski centar (Srce)

Odsutni članovi radnih skupina:

* dr. sc. Bojan Macan, Institut Ruđer Bošković
* prof. dr. sc. Leandra Vranješ Markić, Sveučilište u Splitu
* prof. dr. sc. Marko Tadić, Sveučilište u Zagrebu, Filozofski fakultet
* prof. dr. sc. Gordan Jelenić, Sveučilište u Rijeci
* izv. prof. dr. sc. Goran Sedmak, Hrvatski institut za istraživanje mozga
* dr. sc. Lovorka Barać Lauc, Hrvatska zaklada za znanost
* prof. dr. sc. Kristian Vlahoviček, Sveučilište u Zagrebu, Prirodoslovno - matematički fakultet
* dr. sc. Pero Hrabač, Sveučilište u Zagrebu, Medicinski fakultet
* dr. sc. Tvrtko Zebec, Institut za etnologiju i folkloristiku
* Lea Lazzarich,  Sveučilišna knjižnica Rijeka
* dr. sc. Dejana Carić, Hrvatska zaklada za znanost
* izv. prof. dr. sc. Igor Balaban, Sveučilišta u Zagrebu, Fakultet organizacije i informatike

 Ostali prisutni:

* Ivan Marić, dipl. ing., Sveučilište u Zagrebu Sveučilišni računski centar (Srce), predsjednik Vijeća Inicijative za HR-OOZ
* dr. sc. Kristina Posavec, Sveučilište u Zagrebu Sveučilišni računski centar (Srce)
* dr. sc. Slaven Mihaljević, Sveučilište u Zagrebu Sveučilišni računski centar (Srce)

Sastanak vodio: Ivan Marić

Zapisnik vodili: Kristina Posavec / Draženko Celjak / Slaven Mihaljević

**Dnevni red**

1. Uvod
2. Izbor suvoditelja radnih skupina
3. Rasprava i planiranje daljnjih aktivnosti radnih skupina
4. Razno

Ad 1. Ivan Marić (Srce), predsjednik Vijeća Inicijative za HR-OOZ zaželio je dobrodošlicu prisutnima te predstavio prijedlog dnevnog reda sastanka. Dalje je u uvodnom izlaganju pojasnio ulogu radnih skupina Vijeća Inicijative za Hrvatski oblak za otvorenu znanost (dalje u tekstu Vijeće) te istaknuo važnost pokrenute Inicijative kojoj je cilj stvoriti preduvjete za implementaciju, ostvarivanje i promociju otvorene znanosti u Republici Hrvatskoj.

 Predstavljeni su glavni ciljevi Inicijative i rada radnih skupina, dinamika rada te očekivanja od suvoditelja radnih skupina.

 Dr. sc. David Smith (IRB), zamjenik predsjednika Vijeća također je pozdravio prisutne te istaknuo svoju podršku radu radnih skupina naglasivši da se od njih očekuje odgovoran posao koji obuhvaća izradu dokumenata koji će doprinijeti izradi novog zakona o znanosti i visokom obrazovanju.

Ad 2. Ivan Marić predložio je na sastanku suvoditelje pojedinih radnih skupina te zamolio prisutne članove za mišljenje. Za suvoditelje RS za izradu prijedloga nacionalnog plana i politika otvorene znanosti jednoglasno su izabrani dr. sc. Bojan Macan, Institut Ruđer Bošković i izv. prof. dr. sc. Anamarija Musa, Pravni fakultet Sveučilišta u Zagrebu, dok su za suvoditelje RS za definiranje strukture i načela HR-OOZ-a jednoglasno izabrani Draženko Celjak, Sveučilište u Zagrebu Sveučilišni računski centar (Srce) i Karolina Holub, Nacionalna i sveučilišna knjižnica u Zagrebu.

|  |  |
| --- | --- |
| **Zaključak** | * ***Članovi radnih skupina jednoglasno su usvojili prijedlog izbora suvoditelje radnih skupina:***

- za suvoditelje RS za izradu prijedloga nacionalnog plana i politika otvorene znanosti izabrani su dr. sc. Bojan Macan, Institut Ruđer Bošković i izv. prof. dr. sc. Anamarija Musa, Pravni fakultet Sveučilišta u Zagrebu- za suvoditelje RS za definiranje strukture i načela HR-OOZ-a izabrani su Draženko Celjak, Sveučilište u Zagrebu Sveučilišni računski centar (Srce) i Karolina Holub, Nacionalna i sveučilišna knjižnica u Zagrebu |

Ad 3. Predsjednik Vijeća Ivan Marić naglasio je da bi prvi korak u radu radnih skupina trebao biti usmjeren na mapiranje postojećeg stanja otvorene znanosti u RH te iznio primjer upitnika rađenog u sklopu projekta NI4OS-Europe. Radne skupine trebale bi izraditi upitnik koji će biti početno mjesto za daljnji rad i izradu glavnih dokumenata. Marijana Glavaca (FFZG) je napomenula da može osigurati pomoć i ekspertizu u izradi ankete jer raspolaže s dvoje asistenata zaposlenih na temelju uloge koju Filozofski fakultet Sveučilišta u Zagrebu ima kao CESSDA-ERIC nacionalni koordinator.

Izv. prof. dr. sc. Anamarija Musa (PFZG) se zahvalila na izboru suvoditeljice radne skupine te naglasila kako je neophodno da radna skupina počne što prije raditi te da ih čeka opsežan posao. Najavila je da će već od idućeg tjedna započeti s razgovorima sa suvoditeljima druge radne skupine te da će kroz 1-2 tjedna imati izrađen plan rada radnih skupina.

Ivan Marić je naglasio da u radu radnih skupina treba biti pragmatičan, ali da je također dobro u početku razraditi plan rada kako ga kasnije ne bi trebalo dorađivati. Preporučio je da suvoditelji imaju zajedničke sastanke te da izrade jasne zadatke koje će prenijeti svojim radnim skupinama.

Dr. sc. David Smith izrazio je svoje slaganje o potrebi pragmatizma i brzog djelovanja radnih skupna, pogotovo u svjetlu nedavno objavljenog Prijedloga Plana zakonodavnih aktivnosti Ministarstva znanosti i obrazovanja za 2022. godinu (<https://esavjetovanja.gov.hr/ECon/MainScreen?entityId=18696>). Prema tom Planu, Ministarstvo planira uputiti u proceduru prijedlog novog Zakona o znanstvenoj djelatnosti i visokom obrazovanju u I. kvartalu 2022. godine.

Ivan Marić naglasio je kako je jasno da radne skupine i Vijeće neće sudjelovati u pisanju novog zakona – za to postoji radna skupina Ministarstva – no potrebno je napraviti prijedlog dokumenta koji će toj radnoj skupini poslužiti kao pomoć i podsjetnik o važnosti uključivanja elemenata otvorene znanosti u prijedlog novog zakona. Potrebno je prilagoditi vremenski rad radnih skupina tako da se uskladi s vremenskim planom izrade novog zakona.

|  |  |
| --- | --- |
| **Zaključak** | * **Srce će poslati radnim skupinama Prijedlog Plana zakonodavnih aktivnosti Ministarstva znanosti i obrazovanja za 2022. godinu.**
* **Suvoditelji radnih skupina održat će u narednih 10 dana međusobne sastanke i dogovorit dinamiku rada radnih skupina.**
 |

Ad 4. Ivan Marić izvijestio je prisutne da će na idućem sastanku Vijeća, koji je planiran za prosinac 2021. godine, dio sjednice biti posvećen izvještajima suvoditelja radnih skupna o napretku rada. Kalendar sjednica Vijeća će se podijeliti sa svim članovima radnih skupina kako bi se koordinirao rad radnih skupina s radom Vijeća.

 Sljedeći sastanak radnih skupina dogovorit će suvoditelji putem Doodle platforme, dok će Srce nastaviti pružati administrativnu i organizacijsku podršku.

|  |  |
| --- | --- |
| **Zaključak** | **Točni datumi održavanja sjednica utvrdit će se putem alata Doodle tijekom narednih 10 dana***.* |